परेड देखने के लिए आसानी से नहीं मिलेगी एंट्री, 5 की जगह 15 सेकेंड होगी जांच

नई दिल्ली. गणतंत्र दिवस पर केंद्र सरकार की ओर से हर साल देश के कई वीआईपी और वीवीआईपी को न्योता भेजा जाता है। इस बार भी कई मशहूर और महत्वपूर्ण लोगों को निमंत्रण भेजा गया है। लेकिन दिल्ली में बीजेपी को टक्कर दे रहे आम आदमी पार्टी के राष्ट्रीय संयोजक अरविंद को ऐसा कोई बुलावा अब तक नहीं मिला है। इससे वे नाराज हो गए हैं। शनिवार को मीडिया से बात करते हुए केजरीवाल ने कहा कि वे परेड देखने जाना चाहते हैं। लेकिन उन्हें अब तक न्योता नहीं मिला है। केजरीवाल ने कहा कि इस बात को लेकर राजनीति नहीं की जानी चाहिए।

दूसरी ओर, अगर आप इस साल गणतंत्र दिवस के मौके पर राजपथ पर होने वाली परेड देखने की तैयारी कर रहे हैं, तो इस बार आपको आसानी से एंट्री नहीं मिलेगी। इसकी वजह है सुरक्षा जांच । आम तौर पर तलाशी लेने के लिए सामान्य समय 5 सेकंड का है। लेकिन इस बार हर विजिटर को चेक करने के लिए 15 सेकंड का वक्त लगाने का निर्देश दिया गया है। इस बारे में एक अधिकारी ने कहा, "दर्शकों को परेड स्थल पर कार्यक्रम शुरू होने से करीब एक घंटे पहले पहुंचना होगा, क्योंकि सुरक्षा जांच में समय लगेगा। परेड शुरू होने से आधे घंटे पहले एंट्री बंद कर दी जाएगी। इसके बाद किसी भी शख्स को अंदर प्रवेश नहीं करने दिया जाएगा।"

तीन घेरों में होगी सुरक्षा जांच

दिल्ली पुलिस के एक वरिष्ठ अधिकारी के मुताबिक, तीन स्तरीय सुरक्षा जांच में किसी भी प्वाइंट पर ड्यूटी पर तैनात अधिकारी किसी भी व्यक्ति को एंट्री से रोक सकता है। अगर कोई भी व्यक्ति संदिग्ध लगता है, तो उसे रोका जा सकता है और उसे रोकने का कारण बताने को हम बाध्य नहीं है।

दो हजार अफसर रखेंगे नजर

इस बार पुलिस, पैरामिलट्री फोर्सेस और यूएस सिक्युरिटी सर्विस के करीब 2000 अधिकारी परेड पर नजर रखेंगे। 26 जनवरी को राजघाट पर 500 से ज्यादा पुलिसकर्मी तैनात रहेंगे, जिन्हें दो दिन का प्रशिक्षण भी दिया जाएगा। यह अमेरिकी सुरक्षा एजेंसियों द्वारा किए जाने वाला एक सुरक्षा अभ्यास है जो संवेदनशील जगहों, जैसे एयरपोर्ट्स पर किया जाता है। वहां लोगों का उनके व्यवहार से मूल्यांकन किया जाता है।

बंद रहेंगी इमारतें

शहर की सबसे बड़ी बिल्डिंग सिविक सेंटर 25 और 26 जनवरी को बंद रहेगी। पुलिस के मुताबिक, गणंतत्र दिवस के आयोजनों के चलते 71 इमारतें आंशिक या पूरी तरह से बंद रहेंगी।

अमेरिकी अफसर कर रहे जांच

अमेरिकी सीक्रेट सर्विस के अधिकारियों का पहला बैच पिछले हफ्ते दिल्ली पहुंच चुका है। अमेरिकी सीक्रेट सर्विस के अधिकारियों ने विभिन्न लोकेशन्स पर सुरक्षा जांच करनी शुरू कर दी है। अमेरिकी राष्ट्रपति के ठहरने और परेड स्थल के आसपास पड़ने वाले फाइव स्टार होटलों, ऊंची इमारतों और यहां तक कि अस्पतालों की भी जांच की जा रही है। अमेरिकी सुरक्षा एजेंसियों की एक पांच सदस्यीय टीम ने ओबामा के दौर से पहले सुरक्षा की दृष्टि से ऑल इंडिया इंस्टीट्यूट ऑफ मेडिकल साइंसेस (एम्स) का दौरा किया। टीम ने एम्स ट्रॉमा सेंटर का भी दौरा किया। एम्स से जुड़े सूत्रों के मुताबिक टीम ने दिसंबर में भी दौरा किया था।

90 एंबुलेंस रहेंगी तैनात

गणतंत्र दिवस परेड के दिन करीब 90 एंबुलेंस और डॉक्टरों की टीम राजपथ पर मौजूद रहेंगी। अत्याधुनिक उपकरणों से लैस एंबुलेंस भी वीआईपी और वीवीआईपी के लिए तैनात रहेंगी।



आगे की स्लाइड में पढ़िए, राजपथ जाकर R-D परेड देखने के लिए किन बातों का रखना होगा ख्याल...